khistorydata/jeongjo-sjw-relations huggingface dataset:
정조 9년 · 목
以沈豊之爲吏曹參判。黃昇源爲吏曹參議。尹㬦爲校理。權裕爲修撰。
정조 9년 · 강
遞大司諫尹勉升。司諫洪周萬。正言李崇運沈鏗。以徐有成李敬一金孝眞成種仁代之。
정조 9년 · 목
因都政啓稟。敎以。當親政。處所以㴠仁亭爲之。
정조 9년 · 강
推洪忠監司李得臣。重推大司成沈豊之。
정조 9년 · 목
成均館啓言。頃因居齋生捲堂草記。自本館問于錦伯處草記事。命下矣。卽爲移關矣。卽見洪忠監司李得臣回關。以爲今四月二十四日。慶尙監司移關。華陽洞院儒。發文於弊道諸邑各寺。調發僧軍。每寺各數百名云。無諭僧軍民軍。他道軍丁之擅自調發。至於屢千名之多。自貴營嚴飭禁斷云。軍丁調發。聽聞驚該。他道如此。本道可知。故卽爲行關於該邑及本院附近寺刹各邑。使之査報矣。本邑査報。只曰尙州咸昌聞慶三邑僧軍使役。未滿五十名云。而嶺伯査關。諸邑八百九十六名內。九十六名赴役。一百十五名。以雇價備納。其佗民間收斂情債雇價。合爲六十兩。卽爲推送。以爲還給之地云。又接列邑所報。則忠州等七邑。分定僧軍四百三十名內。七十名已赴役。二十四名則雇價情債等錢。合三十三兩備送。其餘或爲守令防塞。或因緇徒延施未赴。而揆以事面。不可寘而不問。故兩有司果令捉囚。且見該邑所報。則修葺之役。只是典祠廳三門等處而已。故以官屬赴役。斯速訖工之意。別關申飭矣。顚末詳在於嶺營往復文移。該縣報狀中。故一通謄書以送云矣。上來册子。一體謄書以入之意。敢啓。敎曰。然則本事非但因循謬例。所重亦有在焉。則不可直以擅發論。然朝家旣聞之矣。私役僧徒儒生。自泮中施罰。本廟修補。事係莫重。如已中輟。申飭該道。令地方官著意修繕。身爲本道伯。見嶺關然後。始知本事云者。已乖按察之意。且於一査再査。擧措頗欠雍容。 洪忠監司李得臣推考。草記中只稱云矣。敢啓。猶或無怪。上來成册之謄入。有傷事體。卿則從重推考。
정조 9년 · 강
命李復初離異事。待閔百賢上來。取招以聞。
정조 9년 · 목
禮曹以李復初離異事。令本道道臣査報後。令秋曹詳覈。得其實情啓。允之。敎曰。兩隻對供之人。勢相敵然後。可以得其實。待閔百賢上來。與李惟稜及其子復初等。一處對質。取招以聞事。分付刑曹。 閔文顯擧措始旣乖錯。行止末乃顚倒。必是曚昩無知識之致。如無別般可問之端。不必催促。此意竝以分付。
정조 9년 · 목
義禁府啓言。黃海前水使徐有和。論其罪犯係是不當囚而囚。不當治而治。以此照律罪。杖六十收贖。奪告身一等。允之。敎以。功減一等。
정조 9년 · 강
敍用前參議黃昇源。
정조 9년 · 목
敎曰。罰已施矣。且與伊時言疏有異。前參議黃昇源給牒敍用。
정조 9년 · 강
命進御香薷養胃湯。自今日停止。榻敎也。
정조 9년 · 강
以李文源爲兵曹參判。
정조 9년 · 목
敎曰。都政在明。兵曹參判。令該曹口傳差出。未肅拜吏曹堂上牌招。
정조 9년 · 목
因吏曹參議黃昇源再牌不進罷職傳旨。敎以。特敎處分。焉敢若是。此傳旨勿施。 捧納承旨從重推考。
정조 9년 · 강
放定配罪人廉孝選。
정조 9년 · 목
因到配啓本。敎以。莫非臺臣該駭怪之致。渠輩何足責。編配夥然。亦甚可悶。到配足以懲勵。放送。同罪發配人。宜無異同。一體放送事。分付該曹。
정조 9년 · 강
惠慶宮差備內修補。命處暑後擇日修改。
정조 9년 · 목
因戶曹別單。敎以。大內雨漏及頹圮處。季朔看審時。卿入來。與今日籌摘處。一體看審待處暑後略略修改。
정조 9년 · 강
命原州均役廳免稅米。以錢代納。宮稅代納令該曹草記。
정조 9년 · 목
均役廳啓言。本廳句管諸道免稅結田大同米太。或以本色。或以代錢收捧矣。己亥年間。以本廳米儲之極艱。有船路處。竝令本色上納。 原州亦在其中。而連因關東之歉荒。道臣陳請代錢。輒皆蒙允矣。該邑民情旣如此。則些少得失。不可較挈。而此而許施。則關東船運邑之效嚬。難保其必無。原州本廳納米太作錢之請寘之。　毓祥宮免稅事。請令該曹稟處。敎以。均廳稅納。與戶惠廳惟正之供。自有別焉。大抵本廳屢萬包米邊。皆從無中生有。此而不念矯救之方。獨於三百石原州穀。豈必如是慳惜。依前原伯所奏。以錢代納事分付。宮稅亦依宜一體作錢代納。而　祭享宮房。事面稍異。本色納及代錢納。沿革年條。令該曹相考草記。
정조 9년 · 강
命掌樂院臭載海南縣保納米。旣自戶曹草記。一體施行。
정조 9년 · 강
同義禁嚴思晩。疏辭新資。賜例批。
정조 9년 · 강
以趙濟魯爲校理。李祖承爲承旨。安聖彬爲大司諫。尹長烈爲司諫。柳孟養爲獻納。竝前望也。
정조 9년 · 강
御㴠仁亭。行親政。吏曹判書李命植。 參判沈豊之。參議黃昇源。 佐郞趙濟魯。 兵曹判書趙時俊。 參判李文源。 參議柳誼。參知李夔。 正郞宋民載進。
정조 9년 · 목
敎曰。生民休戚。在邑宰。防軍若樂。係鎭將。固不可不擇。而苟欲愼擇。宜自初仕始。大抵銓衡之義。錙銖不差於懸錘。輕重無間於推星。有若稱量大小。一秤秤來然後。庶可以平物情而服人心。且以用捨之大體言之。苟不能進賢退不肖。無寧循資之爲便易。然近來升沈。不在於踐歷之久速。竝與循資之式蔑如。烏在其居銓秉衡之義也。當暑臨政。非爲觀瞻。蓋欲隨處面飭。以責其實效。以此意申飭兩銓。另思對揚之方。又敎曰。我朝家法。專尙儒術。名義至今賴猶不泯。然則收錄弊用之方。豈不急先之務乎。先正文純公李滉子孫。近甚零替。且其奉祀之人。不在朝籍。令該道訪問其姓名。使之狀聞。先正文成公李珥子孫收用之迄不對揚。銓曹事誠寒心矣。何拘地處。自有已例。其奉祀孫。今日政。初仕調用。先正文元公金長生家。如無提飭之擧。難望趁卽收錄。其奉祀孫。亦爲調用。先正文正公宋時烈子孫收用之命。已屢矣。月前宋煥昌除職之後。因卽呈遞。無異借銜。曾聞其兄煥箕。學術頗有可稱云。而自年前未免於輱軻。桂坊待窠調用。○又敎曰。 選部用人。貴在無適。凡在用捨排擬之際。但當曰某也賢。可合某任。某也佞。不堪某職而已。豈可巧湊苟取。抽黃配白。把作不易之傳法也。一政之間。積費商量。三望之中。亦思周便。爲人擇官。古猶存戒。況於因類而求官乎。公平者亦從此臼。疑㥘者多坐是病。至于今日。便成痼弊。裒多益寡則有濫竿之譏。將此敵彼則有積薪之歎。是豈朝廷惟才是用之義也。遂事雖不足說。來或可追。矯救之方。政在今日。以此嚴飭兩銓。俾湔舊規。今玆之敎。蓋欲罷秦晉之求匹。息蠻觸之起鬧也。兩銓若未能領會予意。矯枉過直反致編偏繫。亦非予勤諭之本意。竝須知悉。○又敎曰。今日親政時。注書尙瑞院官員。依例陞六。○又敎曰。淸白吏子孫。西北松都人。戊申軍功人子孫。竝依例調用。又敎曰。謂有情勢。不爲入來。事體所在。誠極駭然。吏曹正郞曺允大。寧城僉使除授。當日辭朝。時任僉使。遞付京職。○又敎曰。政事今日午鼓前畢度。左副承旨趙興鎭啓言。新除授右副承旨李祖承方在罷散中。何以爲之。敎以。敍用。○敎曰。 假郞廳車亨衢張志默。先汰後拿。○又敎曰。吏郞望筒。何爲而尙不書入乎。命植曰。堂郞有所議論而然矣。予曰。有何論議。命植曰。郞廳則以兩通爲執。堂上則以單通相持。所見終不歸一而然矣。予曰。今日朝臣。非不多矣。而以一郞廳通淸事。堂郞半日相持。果無其人而然耶。勉兢曰。銓郞單通。其人名望。洽於朝野。然後可合公議矣。今日朝臣。雖云多矣。而亦乏名望之洽於朝野者。單通者則果無其人矣。予曰。雖欲兩通。而佐郞前望。旣有趙濟魯沈樂洙二人。則一望爲四人。勢不得不單通。若如汝言。單通果無其人。則直通三人。以備一望。 勉兢猶難之。 命植曰。親臨都政。事體自別。銓郞差出。是胡大事。而半日相持。終不回聽。屢勤飭敎。亦無警愓。其在事面。不可一任其爭執。本曹郞廳李勉兢請拿處。予曰。今日政席擧措。何等乖悖。而拿處之請。失之太寬。渠輩跳踉之習。焉敢欲售於今日。朝廷非不知嚴處。而徒歸怒蠅拔劍。當該郞廳爲先刊汰。仍令該府拿問重勘。銓格自有不易之式。佐郞前望。旣有趙濟魯沈樂洙二人。則必欲拔濟魯。別通二人。以此至煩上聽。寧有如許事體。到今在濟魯。便已遞。此則從當下敎。親政時銓郞不可不備員。今日政通擬。○敎曰。吏曹佐郞前望單子入之。趙濟魯落點。仍命先入侍後謝恩。濟魯進前。予曰。俄以從當下敎爲敎矣。汝則陞爲好窠。似好矣。○敎曰。邊將不但窠窄。禁旅中三陳人。適爾見越於首擬。 訓局是首營。將校勞力不些。而承傳一人外。一未遷轉。禁軍三陳人及訓局哨官知殼官旗牌官別武士久勤中。從年數多少。見窠中擬入。因樂安郡守望筒。敎以。忠臣之孫。人亦勤幹。足堪百里。雖已點下於副擬。樂安係是弊邑。若無資歷。難以蘇弊。西邑守令中相換。○敎曰。 呂島萬戶改差。今日政差出。又敎曰。未肅拜及違牌臺諫竝許遞。今日政差出。以靈巖郡守望筒。敎曰。文臣堂上堂下。及武臣堂上。有履歷守令人擬入。又敎曰。適閱承傳册見之。先朝甲午年擧動時。有 園所守衛官陞敍承傳。而銓曹尙不收用。尋常承傳。猶不敢乃爾。況 本園事體所重何如。前守衛官金鼎相李興白。今日政調用。申飭銓曹。以冬至兼謝恩使望筒。敎曰。宗親儀賓中擬入。又敎曰。日熱如此。吏兵批餘窠。後日政差出。又敎曰。 寧城僉使入侍。曺允大進前。予命誦六事。 允大進奏。右承旨李亨元曰。 寧城僉使曺允大。六事進奏之際。多有做錯。請推考警責。予曰。不能鍊習。殊甚疏忽。汰去。命植曰。臣再當大政。不能有輔於國事。徒貽朝廷羞辱。常切惶隕。且臣老病轉痼。決難行公。伏乞特爲遞改。以安私心焉。予曰。卿每爲辭免。而不爲卽許者。以銓任之無其人。卿旣再當都政。又爲屢次辭免。今番則可以許施矣。○吏批。以趙宅鎭爲居昌府使。洪元燮爲光州牧使。沈公藝爲蔚山府使。鄭朂世爲長淵縣監。李商五爲寶城郡守。 閔致愼爲价川郡守。徐簡修爲仁川府使。沈★(土+省)爲龍川府使。林栽洙爲樂安郡守。 鄭泰曾爲光陽縣監。南羲老爲龍安縣監。崔熽爲燕歧縣監。鄭赫[爀:I-PERSON]爲郭山郡守。 鄭鍊爲濟州判官。朴廷玉爲延日縣監。閔光升爲茂山府使。李齊淵爲泰仁縣監。趙重鎭爲平康縣監。魏光翼爲漣川縣監。申大億爲富寧府使。黃世中爲熊川縣監。 趙濟魯爲兼弼善。李翊永爲報恩縣監。任希敎爲靑松府使。李澄萬爲龜城府使。金履容爲慶州府尹。具紞爲端川府使。李懋爲嘉山郡守。李尙訥爲靈巖郡守。李秀夏爲孟山縣監。廬廷良爲扶安縣監。李禹昌爲定平縣監。趙光逵爲加平郡守。趙毅鎭爲遂安郡守。韓光迪爲雲峰縣監。李時淵爲原州判官。安春君烿爲冬至兼謝恩使。盧廷良爲書狀官。兪彥銻爲光州牧使。趙時偉爲大司憲。鄭存中爲大司諫。洪周萬爲執義。姜★(亻+寅)爲司諫。李寬柳匡天爲掌令。朴鎤鄭景祚爲持平。金履鏞爲獻納。金履翼爲正言。李端會爲三陟府使。林元浩爲牙山縣監。鄭福煥爲扶安縣監。韓用和爲白川郡守。任光白爲 　長寧殿參奉。沈周賢爲　健元陵參奉。金履修爲 　寧陵參奉。李趾源爲 　惠陵參奉。李亨正爲 　明陵參奉。趙鼎玉爲 　英陵參奉。柳烇爲 　思陵參奉。鄭在寬爲 　莊陵參奉。趙錫福爲典獄參奉。鄭桓吳彥儉爲假引儀。光白以下初仕也。○兵批。以金燨爲平壤中軍。宋應休爲忠州營將。李東憲爲統虞侯。崔秉敎爲平安兵虞侯。鄭信達爲尙州營將。燨以下竝新資也。金㷞爲多大僉使。張成漢爲何耳僉使。金命赫爲惠山僉使。鄭潤弼爲群山僉使。李晩謙爲上土僉使。徐晦修爲同知。沈樂洙爲北評事。李明會爲武兼。金志學張履綱爲部將。李明宇牟應麟李彥垕張允珹金命嶷李邦幹爲守門將。明會以下竝初仕也。還內。
정조 9년 · 목
因政事取稟。敎以。明日爲之。兵批亦有窠闕。亦於明日爲之。 判堂受由。次堂擧行。○因玉堂前望敎以。明日政差出。
정조 9년 · 강
命嶺南酺祭勿設。
정조 9년 · 목
因慶尙監司鄭昌順。酺祭設行狀啓。敎以。十九日以後。連得雨澤。未知本道亦已均沾。酺祭香祝。雖令下送。如已得雨。蟲災快滌。勿爲設祭。淨潔處燒火事回諭。
정조 9년 · 강
命光州牧使洪元燮。仍任前職。
정조 9년 · 목
戶曹啓言。本曹正郞洪元燮。今日政。移拜光州牧使矣。元燮以別例房郞廳。　慈慶殿差備內行閣及明政殿後講書之堂修補處。纔已奉審。物力凡具。今方磨鍊。瓦甎之弊。方又相議釐正。姑未了勘。今若付之生手。則事多掣礙。光州牧使洪元燮。請仍任前職。敎以。如是草記。甚得體。依卿言施行。仍任之代。卽令該曹今日政差出。
정조 9년 · 강
毓祥宮原州免稅。命依道臣所奏施行。
정조 9년 · 목
戶曹啓言。取考文書。則　毓祥宮原州免稅五十結。己巳十月。自伊川移送本州。丙申節目後。始自本曹捧給。而作錢作米。依本邑上送捧上矣。敎以。依道伯所奏施行。
정조 9년 · 강
遞吏曹判書李命植。
정조 9년 · 목
敎曰。再當都政。近例甚早。筵席陳懇又如此。豈無體諒之擧。行吏曹判書李命植。今姑許遞。
정조 9년 · 목
敎曰。此時守令。不可許久曠官。今日政。新除授臺諫。竝牌招。皆令明日署經。又敎曰。今日政。新除守令邊將以下。竝肅拜後留待。
정조 9년 · 강
命本閣奉審。後日次爲之。
정조 9년 · 목
敎曰。都承旨病勢未差。許遞。
정조 9년 · 강
召見藥房提調承旨守令邊將詣臺臺臣于誠正閣。
정조 9년 · 목
都提調徐命善曰。惠慶宮有茶飮煎入之命。今則氣候何如。予曰。一時微感矣。予謂命善曰。昨日政席所聞。卿果聞知否。命善曰。未及聞知矣。予曰。昨日銓郞之擧措。予實莫知其意之所在也。以郞廳通淸事。堂郞半日相持。辭語之乖悖。擧措之駭痛。豈可以一言盡哉。李勉兢非不知嚴處。而徒歸怒蠅拔劍。故只以拿處處分。而豈可拿處而止哉。郞廳則以兩通爲執。銓堂則單通相持。以至銓郞欲有所奏。幺麼郞官。焉敢若是唐突乎。大抵朝廷是甚爻象。老論少論之說。何敢復提於今日乎。許多新逆。皆出於所謂老論名色之中。而人人恇㥘。惟恐一言之脫口。苟度朝夕。莫念國事。甚至於近密之臣。亦不欲自處近密之名。避外人之言。汲汲焉自謀之不暇。若此而何能盡其無隱之義乎。無論某論某論。予豈欲扶抑於其間。以予觀之。則所謂少論。亦有何勳勞。而便欲坐收漁人之功乎。所謂老論之當初秉執。非不是矣。而五十年當局。無所忌憚。一轉而爲丙丁之逆。故家世族。自就殄滅。以至瑮賊之輩而極矣。然自丙丁至今年。而猶且十年之久。而若乃師翰輩。則不過甲午乙未之間。揣予志之莫奪。相繼爲劇逆。論其日月之久近。又何如也。惟我 先大王聖度如天。每示假借。而予則不然。決難容忍矣。且念 先朝則或有對揚之臣。仰贊平蕩之治。而試觀今日。曾有一介體國者否。一進一退。卽舊時便論時事。予之本心。何嘗髣髴於此。而卽今貌樣。甚於進退之時。一邊則將欲永塞而後已。如渠勉兢輩。乃欲專屬一邊。至有昨日之擧。渠安敢售此習於予之朝廷乎。太阿猶未倒柄。則渠輩豈可生心於此等事也。此後莫敢如是之意。卿等出傳。互相警戒也。 命善曰。聖敎至當矣。予曰。銓郞之法。固欲一罷。而今若勉兢事。因而革罷。則反歸苟且之科。故姑爲置之矣。且以近來都政言之。大小官通擬之際。此黑則彼白。彼黑則此白。必以互對爲主。此豈朝廷間用人公平之道耶。其弊至使武弁輩亦爲效嚬。南行宣薦。何等淸選。而謂以互對。苟充其數。薦拔專非其人。此豈非大可爲慮者。眞可謂不忍正視也。雖以銓格言之。銓郞之望。只有趙濟魯沈樂洙二人。則勢不得不通擬一人。以備三望。若如渠言而兩通。則一望爲四人。豈有如許銓格。必欲拔濟魯。抑何所據而然耶。此非一郞官所可闊狹。而至於勉兢。壞此不易之規。朝廷豈可以任渠所爲乎。渠輩專不知銓格之如何。但聞通擬之時。古有堂郞爭難之言。看作好事。乃有此擧。而便成規例。向來曺允大先發此習。勉兢又欲售放恣之習。無嚴甚矣。 吏判則太柔弱。只請拿處。故予謂以失之太寬矣。參判則臨政除拜。意謂有助於政事。非徒無益。郞官擧措。何等羞辱。而竟無一言半辭。俛首聽命。庸劣極矣。如此而何可置之於銓任乎。右承旨以此筵話出傳也。命善曰。此莫非臣等不能對揚之致。伏承聖敎。惶悚無地矣。
정조 9년 · 강
以趙濟魯李翼晉爲正言。
정조 9년 · 강
命藥院提調趙時俊。申飭行公。
정조 9년 · 목
都提調徐命善啓言。提調趙時俊。以本職呈告。今日問安。不爲進參。故才已啓請牌招矣。當此逐日監煎之時。不可遲待由限。一任其瘝曠。請令政院稟旨牌招。申飭行公。從之。
정조 9년 · 강
改差書狀官廬廷良。
정조 9년 · 목
敎曰。在外書狀官改差。今日政差出。
정조 9년 · 강
推龍川府使沈★(土+省)。光陽縣監鄭泰曾。
정조 9년 · 목
泰曾等奏對之際。語多顚錯。承旨請推也。
정조 9년 · 강
禁推吏曹參判沈豊之。
정조 9년 · 목
敎曰。因政稟。有明日爲之之命。則政官待闔闕門開入來。否則以病不來。政院請牌。自是規例。而判書有闕。政事旣令今日爲之。而日已過辰刻。尙無去來。此自有政官以來。所未有之事也。紀綱所在。萬萬駭然。 吏曹參判沈豊之。爲先罷職。下義禁府推考。以懲朝臣怠慢之習。 參議黃昇源。聞已病狀云。牌招參政。
정조 9년 · 강
以李敬養爲吏曹參判。 前望也。
정조 9년 · 목
敎曰。右副承旨見有實★(虫+恙)。許遞。
정조 9년 · 강
汰去引儀李繼祐。榻敎也。
정조 9년 · 강
命光陽縣監鄭泰曾罷職。
정조 9년 · 목
持平朴鎤啓言。光陽縣監鄭泰曾。淸問之下。奏對顚錯。擧措恇㥘。如此之人。不可置之於百里之任。請施罷職之典。從之。
정조 9년 · 강
行親政。吏曹參判李敬養。參議黃昇源。兵曹判書李文源。參議柳誼進。
정조 9년 · 목
予謂文源曰。 戶判近日則稍勝。而厭我之症。果何如云耶。 命善曰。二字之敎。苟有是也。罪將何居。予曰。此非深責之事。文源曰。渠之本心。豈或傲慢。而人品本異於衆。故臣亦每以此責勉。予命兵批。政事望筒。斯速擬入。又敎曰。餘窠尙多。日勢已晩。出去政廳爲之。吏批。以李亨逵爲承旨。尹㬦爲副應敎。吳著爲司成。徐美修爲校理。成德雨孟至大爲副校理。李顯默爲修撰。李書九爲司書。朴師剡爲安義縣監。李泰永爲兼司書。李致中爲冬至副使。宋銓爲書狀官。洪樂恒爲校理。
정조 9년 · 강
命守宰檢擬之際。各別審愼。
정조 9년 · 목
執義洪周萬啓言。臣記聞前輩之言。則列邑守宰罷官之後。雖乏廉聲者。顧忌人言。不敢恣意於田舍之事。挽近以來。風俗大變。無論文蔭武。一佩郡符。貧富判焉。人不爲怪。從以譽之。世道至此。良可寒心。請申飭銓曹。自今以後。檢擬之際。各別審愼。以爲懲貪勵廉之地焉。從之。
정조 9년 · 강
重推承旨閔台爀。遞執義洪周萬。 持平鄭景祚朴鎤。 正言趙濟魯。
정조 9년 · 목
敎曰。朝筵臺臣入侍。旣有已奏之啓。則臺諫之幷與已奏之啓。又爲傳啓。無異再啓。 承宣之捧入。大是不察。當該承旨從重推考。詣臺臺臣遞差。
정조 9년 · 강
分揀兼春秋車亨衢。吏曹假郞廳張志默。
정조 9년 · 목
因禁府囚單。敎以。分揀放送。
정조 9년 · 강
許施梁道厦給復之請。
정조 9년 · 목
禮曹啓言。頃因載寧幼學閔昌錫。爲其同郡進士梁道厦孝行。請除職事上言。前判書臣李在簡以除職事體尤別。不可遽爾許施。特許給復。以示褒獎之意事覆啓。而判付內。其父有行誼。至蒙除職之承 傳。其子孝行。又如許云爾。則此等之人。自朝家收用。固無不可。況有多士齊籲。以此意分付道臣。使之採探實蹟狀聞事啓下。故卽爲行關査實矣。今觀黃海監司洪秉瓚[纘:I-PERSON]狀啓。則論列邑報。附陳已見。令該曹稟處矣。蓋梁道厦之孝行。雖有多士之稱慕。而道臣査啓。旣以閔昌錫之稱以士論。虛張事實。至煩天聽者。非徒無嚴。亦關後弊。自臣營科治計料。而昨年十一月。因道厦之上言。其父弼成。特施旌閭之典。而纔過數朔。今又因昌錫之上言。竝褒其子道厦。則在渠榮輝。非不極至。而朝家恩典。恐或屑越云。則除職或旌閭重典。今不可輕議。而凡遐鄕士民之嘉言善行。一有近似於忠孝烈三字。則固當褒揚之不暇。當初給復之請。似不至太濫。依前覆啓施行。恐合事宜。而至於閔昌錫科治事。旣稱多士齊籲。爲人揚善云。則在激勸之道。不必以罪論。今故安徐事。請竝分付。允之。
정조 9년 · 강
命時囚朴能源照律。李勉兢議處。
정조 9년 · 목
義禁府啓言。注書朴能源。杖八十收贖。奪告身三等。私罪施行。敎以。功議各減一等。又啓言。前正郞李勉兢原情。泛稱遲晩。所當請刑。曹經侍從。請議處。允之。
정조 9년 · 강
左議政洪樂性。陳箚乞遞。賜批。
정조 9년 · 목
箚略曰。臣無妄一疾。奄踰旬日。太醫相守。珍劑誕頒。至於近侍之逐日臨問。尤是格外之殊渥。顧臣所帶之職。適値鼎席不備之時。廟務積滯。賓對久闕。豈可使中書承弼之地。作臣養病之坊。伏乞亟命遞解。以便調治之方。批以。聞卿愼度。漸向勿藥。甚幸甚幸。未參賓對。不足爲引。卿其安心勿辭。益存少愈之戒。夬復天和。仍命遣史官傳諭。
정조 9년 · 목
予曰。注書出去左議政家。問病以來。假注書李德鉉回奏曰。問于左議政。則以爲病勢少愈於數日前。而近侍臨門。聖敎鄭重。不勝惶感云矣。
정조 9년 · 강
命亞銓罷推傳旨勿施。
정조 9년 · 목
敎曰。俄聞政官言。昨日改稟批旨。因下隸之不傳。三銓則知之。亞銓則不聞云。然則罷推過矣。原傳旨勿施。三銓病不來之後。更命牌招。此時亞銓必已聞知。而猶此晩赴。以遞差捧傳旨。
정조 9년 · 강
命光陽縣監口傳差出。
정조 9년 · 강
以鄭尙淳爲吏曹判書。前望也。
정조 9년 · 목
敎曰。左副承旨聞有實★(虫+恙)。許遞。前望單子入之。待下批。牌招察任。
정조 9년 · 강
以金尙集徐龍輔趙時偉爲承旨。 前望也。
정조 9년 · 강
以金光運爲光陽縣監。監傳也。
정조 9년 · 목
予曰。雨澤何如。有防曰。調均矣。予曰。東風未知如何。有防曰。別無爲害矣。
정조 9년 · 강
命進御淸署六和湯依。本方一貼煎入。榻敎也。
정조 9년 · 강
命備堂稟事人。明日入侍。
정조 9년 · 목
敎曰。次對久未爲之。備堂如有稟事人。明日入侍。
정조 9년 · 강
命春坊月蝕救食。待下敎擧行。
정조 9년 · 목
記事官尹行任啓言。 春坊日月蝕救食。待册禮後擧行事。臣於昨年。筵稟蒙允矣。來七月初一日救食。依例擧行之意敢達。敎以。待下敎擧行。
정조 9년 · 강
遞正言趙濟魯。
정조 9년 · 목
持平朴鎤啓言。正言趙濟魯。莫重傳啓。經擧末端。至承問備。揆以臺體。勢難仍在。請遞差。從之。
정조 9년 · 강
命平壤府殺獄罪人姜[康:I-PERSON]貴同回啓。亞三堂具意見稟處。
정조 9년 · 목
因刑曹啓目。敎以。諸道審理回啓。待齊到。當判下。此回啓二囚。昨年判付。已示起疑之微意。伊後因査啓。姑令如前同推。觀此道狀曹啓。俱有所據。其在重愼之道。有難遽然決之。亞三堂各具意見。明日稟處。
정조 9년 · 강
召見藥院提調。稟事堂上于誠正閣。都提調徐命善。副提調李秉模。稟事堂上趙㻐鄭昌聖徐有隣金履景鄭民始金思穆。
정조 9년 · 목
命善曰。　惠慶宮昨日有藥飮煎入之　命矣。今則如何。予曰。一時調理之劑矣。命善曰。今日六和湯煎入乎。予曰。寘之。命善曰。醫官待令。入診如何。予曰。亦爲寘之。㻐曰。頃日草記批旨中。更思好樣道理。使之仰稟命下。而三條所奏。皆有可據之方。別無從他好箇道理。依近年例。貸用於惠廳何如。予詢惠堂。有隣曰。目今經費之竭。別無他方便道理。而年年許貸。以此爲弊。實無變通之事矣。予曰。當初主管之人。不善擧行。行致如此。誠可歎也。㻐曰。本曹之近來酬用。比之初頭。不啻倍篵。而積漸之弊。層生而疊出。以此觀之。難以支吾。而以臣才猷。實無一分堪承之望。雖勝於臣十倍之才。恐無善策矣。且近來貢人之弊。不一其端。逐日呼訢。誠爲可悶。而蓋貢價上下。不能每朔出給。故元無遺在之餘儲。以致稱冤之紛紜矣。予曰。此後都在於卿。卿須益加勉力也。蓋近來戶堂不爲看作自己事。認爲五日京兆。不欲擔當。但拘顏私。不計遠慮。致有此弊。卿則勿效此習。某條作一事業而隨處釐正之地。予謂有司堂上曰。雖十餘年前。戶曹弊瘼。稍勝於近日。而近日則漸漸如此。不知終末至於何境也。卿等亦爲思其好道理。以爲釐正。有隣曰。臣曾聞戶曹庫留之銀。爲四萬餘兩云矣。臣待罪戶曹時。不過爲四百餘兩。而近日則亦不能留庫。皆散於市廛云。以此推之。 戶曹事。誠罔涯矣。予曰。大抵節用之道。近則反是。國用專不大段。而自然散盡。此亦釐正之一端事。而戶判則足以爲此耳。民始曰。節用一款。勢不得行之矣。自丙申以後。連有飭敎。而終始如此。則今來釐正。似不得行矣。且雖欲行之。必爲損下益上。以外邑民稅言之。上來時則其所見。果爲矜惻。而上京後則竟歸於空費。雖欲節用。豈可得乎。有隣曰。節用入於愛民之上者。其意有在矣。㻐曰。貢物朔價留儲。今不過爲九百數。以此雖欲節用。而便同鳥足血。頃日雖以萬石仰奏。而果有不足之歎矣。非不知優數仰請。終涉惶悚。未果奏達。而目今所見。雖有六七萬數。不甚大段矣。予曰。卿其仰體予心。必爲釐正其爲弊。使之事業可也。卿之頃日草記中三條事。似有難爲之端。故有更思好道理之言矣。㻐曰。大抵此事。比前大異。頃日三條中皆有所據。亦因近采之物價。大異於前故耳。向日亦以此事仲達矣。惠廳作米二萬石。自本曹貸用何如。予曰。此則後日更奏也。予曰。見今戶曹弊瘼如此。果難支吾。且以六曹言之。皆如此。而但吏判則予謂之不難矣。見其政事。則但以靑黃黑白爲之互對。不見其人之如何。此豈銓格乎。至於通淸事。一任其郞官之所欲爲。判堂便同方外客。只視其望筒。而不能敢贊一辭。其爲判堂者。有何難哉。雖使彼兼春秋輩爲之。亦不難矣。以今番都政見之。吏判觀其郞官之擧措。只請拿處。柔弱甚矣。銓格乖當。已無可言矣。蓋今銓曹事。一言蔽之。曰無實矣。命善曰。乍違格式矣。承旨金尙集曰。均廳設寘時。當初所見果何如。而至於漁鹽船稅。下民之稱弊。不一其端。大抵船稅一人所納稅錢。爲數三十緡。至於貧氓之無地措手。有難辨備。當納稅之時。如逢亂離。情狀可矜。莫此爲甚。朝家若診軫念蕩除。則少有益於公私。而且近年以來。魚物之比前倍艱。實由於此人不修其船隻。不欲爲事故。若是之轉爲成弊矣。予曰。此則果然。而若始此減給。則各宮房諸道。必皆有所言。其終末何以勘當乎。尙集曰。海倅之轉成弊邑。皆亦由此。然雖善治者。亦難免中下之第。人不欲赴任。民不肯爲業。轉成痼弊。未知終末之如何矣。予曰。卿言果然矣。履素曰。 永禧殿修改擇日。有今月念間推擇事命下。而今二十七八日前。無可合日子。何以爲之乎。予曰。看此兩意。終未快霽。以來月更爲推擇好矣。予曰。兵判若承牌。則入侍可也。應膺祚還奏曰。牌不進云矣。予曰。更爲牌招。催促入來。予謂思穆曰。今此新命。特因念舊之意。予之待卿。每異於他人者。蓋以 先大王五十年敦睦之 聖念。切欲仰體而然。且 聖后之平日欲保本宅之至意。其何敢負。而先卿旣拜是職。則今日拜卿。予意有在。且予於卿。視如家內。義同休慽。卿亦體子此意。凡於世事。不必干涉。且於名塗。亦必斂避。而若係職事。則隨處恪謹。無負此意也。雖以今番兩次褒貶觀之。殊異於予意。此後則此等事。必思予言而改之。無復如前之爲也。今此諭卿之意。非但獨爲卿一身。特爲體 聖后之至意。必使卿家爲保全之計也。思穆曰。聖敎至此。惶感不已。無所仰達矣。予曰。益可勉力可也。思穆曰。 御史書啓中有二條稟處。而後日入對。當詳探仰稟矣。予曰。總廳自來多弊。卿今當此多端弊瘼。以至釐正可也。予謂命善曰。卿之居總使。爲幾月乎。命善曰。四朔矣。予曰。 守總使。本無兵符。凡於發兵之際。以令箭擧行云。此甚疏忽。此後則出兵符以發兵。未知何如。此亦後日收議後稟處好矣。昌聖曰。 宮園儀。今已出草。而祝式旣曰某年某日。則維字下年號。亦不必煩書。只註年號二字。以爲臨時書塡。如家禮規式。似好矣。從之。 昌聖曰。　宮園儀。當以活字更刊。而姑待乙覽還下後。擇日始役矣。監印堂郞。何以爲之乎。予曰。卿以通編監印。旣在芸閣。此册亦爲監印。郞廳則以 宮司吳翼煥爲之。昌聖曰。內入件數。以幾許爲之乎。予曰。以白綿紙二十件。 白紙二十件印出。各十件式進上。各十件式頒賜。昌聖曰。監印堂郞職銜。亦依寶鑑例載錄何如。予曰。好矣。予曰。京內若寘紙所則果甚便好。戶判與總使相議爲之。㻐曰。謹當詳知其便否。後日登對仰奏矣。命善曰。楮木莫如南邑矣。予曰。若設寘則此一節。當分定于各邑矣。㻐曰。白綿紙事。適有言端。敢達矣。白綿紙之浮取。惟在於春秋兩節。若過此時。則雖給重價。實無求得之道。卽今庫儲及當捧。未滿恒留之定數。如或有不時需用之事。則將不免窘急生事之患。不可不趁此時給價措備矣。予曰。彼國事。不可不預先留意。特爲給價可也。有隣曰。恒留數爻。雖有定式。目今經費。有難如式上下。且庫中所儲。秋後當捧。恰滿萬卷。陳謝方物。亦旣求除雖有節使。所封似不至於匱乏。添參酌措備則足可支用矣。㻐曰。六千卷。今雖盡爲措備。僅滿恒留數。而正至方物。當自恒留中取用。六千卷之數。恐不可減矣。予曰。然則依卿所奏爲之。有隣曰。今若必給六千卷之價。以準恒留之數。則此後恰滿恒留之時。一依頃年鄭判府事所奏。元貢價勿爲上下之意。更爲定式。則惠廳亦不持難矣。 㻐曰。此則在本曹無實效。在貢人非所願。且係不時緊用之需。宜有闊狹之道矣。從之。敎曰。依定式施行。予謂昌聖曰。見今刊印數。爲幾張乎。昌聖曰。今不過數三張耳。昌聖曰。日昨大典通編。外方刊印後進上件。以兩南承批。湖西則寘之乎。予曰。兩南以三南改付標。關東只二件印上。命善曰。臣以司饔院事。有所仰達矣。本院副提調安恩君★(火+宏)。聞有身病。勢難行公。請今姑許遞。從之。予曰。 李復初事。何以爲之耶。 履素曰。今則移送秋曹。而蓋其情節。無人不知。以其閔哥供辭言之。亦難免當律矣。予曰。今見監營狀啓。則謂以上京。自秋曹推尋。則謂以下鄕。以至中間相失。國綱所在。誠爲慨然矣。 履素曰。然矣。予曰。今則勢將還送于李復初家耳。履素曰。朝家軫念之意。臣實欽仰。而其在正風化之道。宜有用律之擧。士夫家女。至於賣身他家之境。勢不容恕矣。予謂尙集曰。領府事病勢。今則漸勝前日云耶。尙集曰。比前稍勝云矣。
정조 9년 · 강
命瓦署進排。使貢人擔當。
정조 9년 · 목
戶曹判書趙㻐啓言。瓦署弊瘼事。頃伏承釐正之敎。詳探事情。則許多弊端。專由於瓦署貢人。受價之後。只納燔瓦之木。而燔造進排等事。惟使疲殘員役擧行。故奸弊層生。以致遺在虛錄。別貿添價無限痼弊。而瓦品之薄劣。亦由於此。依各司貢物之例。使貢人擔當進排。則諸般弊端。可以釐單。以此意往復於該署提調。今方成出節目。請以爲永久遵行之地。從之。
정조 9년 · 강
命闕內修改處。長山串材木。給貰輸運。
정조 9년 · 목
戶曹判書趙㻐啓言。闕內修改處。物力今方經紀。而木物之求得。尤爲極難。聞長山串材木。自惠廳曾有所寘者。而自上軫念輸運之弊。令勿取用。故尙此寘之浦邊云。有用之材。棄寘杇傷。誠爲可惜。今若下送計士。給貰輸運。則無貽弊之端。有補於國役。敢達矣。從之。敎曰。卿之所奏旣如此。下去計士。如有達越飭禁。使用農民之弊。令道伯隨現狀聞。不飭之地方官。亦難免重勘。以此意自本曹先爲行會該道監司及水使處。
정조 9년 · 강
命均廳魚鹽船稅之新加舊頉。嚴飭三道道伯。
정조 9년 · 목
宣惠堂上徐有隣啓言。魚鹽船稅之新加薦頉。錐自本廳句管。而其加其頉。一付之道臣守令。著之事目者。蓋以近民之官。詳知事實故也。挽近以來。法禁懈弛。十數萬稅額。逐年減縮。僅爲八九萬兩。至於今年。則殆有甚焉。臣於待罪湖南時。査得新加。不減近總。而獲頉古群山蝟島等地許多陳稅者。亦足爲可驗之一端。自今以後。魚鹽船稅當頉處。 道臣守令。詳査卽頉。搜得新加。以充其代。將此補彼。使海民無白懲徵之冤。本廳無減稅之患。而嚴飭湖南湖西關東三道道臣。外此諸道。亦以先事之戎。請一體知委。從之。敎曰。均廳事目。雖曰至嚴。此與干預於徵稅等事。大有異焉。則爲牧民之官。立視其海戶之顚連。不念矯捄之方可乎。疊徵與白徵處。一一査頉。若此則均廳經用。亦不可不念。依卿所奏。嚴飭道伯。加現總數。使之必準査頉修報。
정조 9년 · 강
元陵陵軍位田。命廣州畓結換劃。
정조 9년 · 목
禮曹判書金履素啓言。　元陵陵軍位田換給事。各營門隣近所在田畓踏驗以來。而結數初不相當。無以準數。而廣州所在畓十九結。分付地方官。與本　陵官眼同。請均分劃給。從之。○又啓言。前劃西原木川免稅五十結。各該衙門代給。請各自推去。從之。
정조 9년 · 강
許施寧遠邑舊還蕩減。軍保減數之請。
정조 9년 · 목
備堂徐有隣[鄭民始:I-PERSON]啓言。寧遠素稱雄邑。而屢經歉荒。民戶流散。穀簿耗縮。本郡事勢。萬無捧穀之望。若不及今變通。終必至於單廢。臣意則辛丑癸卯舊還。係是近年條。此則寘之。自乙未至己亥舊還。幷蕩減。軍保則元定之額。雖不可輕議。而宣川移來十五名。 泰川移來二十名。還送該邑。兵營會錄軍官二百名。乃是雄邑時充定者。而今旣殘弊。旦有江西等邑減罷之例。自監營軍丁稍裕處。分排移送。祛此兩弊。庶有成邑之望。故敢達矣。敎以。卿之所奏。甚合矯捄之方。依此分付道伯。使卽擧行後形止狀聞。大抵邑倅不擇。邑弊難祛。來頭擇送之方。後日登對時稟處。
정조 9년 · 강
遞大司憲趙時偉。大司諫鄭存中。司諫姜★(亻+寅)。
정조 9년 · 목
敎曰。臺諫未肅拜及在外人員許遞。與未差之代。前望單子入之。如有未署經守令。待下批牌招署經。
정조 9년 · 강
命藥院副提調望單書入。
정조 9년 · 목
敎曰。都承旨時無兼任。藥房副提調李秉模許遞。望單書入。
정조 9년 · 강
命藥院提調趙時俊申飭行公。
정조 9년 · 목
時俊牌不進。敎以。再違過矣。飭敎之下。豈容如是。更爲牌招。申飭行公。
정조 9년 · 강
命進御淸署六和湯停止。 香薷養胃湯。前方中加人蔘二分。一貼煎入。榻敎也。
정조 9년 · 강
命司謁太命喆催促上來。
정조 9년 · 목
以司謁白景旜手本。前萬戶太命喆。司謁除授。催促上來事。敎以。近來傳命司謁乏人。使之同夜上送。計其日子。萬一遲滯。當令兵曹決棍。令該曹分付該道。
정조 9년 · 강
勘放時囚李勉兢。
정조 9년 · 목
義禁府啓言。時囚李勉兢拿問重勘。罪杖八十收贖。奪告身三等。請放送。允之。敎以。如有功議。各減一等。
정조 9년 · 강
遞承旨閔台爀李秉模。以洪仁浩呂善亨代之。
정조 9년 · 목
敎曰。左副承旨同副承旨許遞。前望單子入之。
정조 9년 · 강
以吳載純爲大司憲。 洪宗藎爲執義。 李寬趙衍德爲掌令。沈鏗爲持平。宋鎂爲大司鍊。 徐秉德爲獻納。 元啓英爲司諫。 李敏采李日運爲正言。前望也。
정조 9년 · 목
改院以宗藎方在罷職中啓稟。敎以。敍用。
정조 9년 · 강
命檢書官朴齊家。復職調用。
정조 9년 · 목
奎章閣啓言。檢書官朴齊家。外任瓜遞。時無職名。請令該曹口傳付軍職。敎以。檢書官等勞役不些。眼鼻莫開。豈無酬勞之擧。見窠復職調用事分付。
정조 9년 · 강
命宮墻改築。待稍涼爲之。
정조 9년 · 목
因訓局禁御營宮城改築草記。敎以。如未始役。差待日氣稍涼爲之。○因兵曹宮城改築草記。敎以。依三營草記批旨擧行。
정조 9년 · 강
重推洪忠監司李得臣。咸鏡監司李★(土+甲)。
정조 9년 · 목
敎曰。遠道文案。幾皆入來。惟湖西北道尙未修啓。飭敎之下。焉敢如是遲滯。兩道監司從重推考。以兩道之故。六道判下。尙未頒布。令該曹各別嚴飭。使之不多日內上送。又敎曰。諸道殺獄文案中。海西最繁宂。關西最詳細。前啓下中關西啓本一度。封送該營。此後審理。依此凡例修整上送事分付。
정조 9년 · 강
命入直內三廳武兼禁軍等中日習射。待快晴爲之。
정조 9년 · 목
因摠府請出標信草記。有是命。
정조 9년 · 강
政院議啓請寢趙德成李宅鎭敍用之命。賜批。左承旨趙時偉。右承旨鄭宇淳。右副承旨安聖彬。同副承旨李祖承。
정조 9년 · 목
議啓以爲臣等以趙德成李宅鎭敍用之命還收事。略效繳還之義。而及承批旨。以頒布爲敎。臣等相顧愕爾。繼之以憂歎。噫。彼兩罪人罪犯何如。而有若輕罪之循例蕩滌者然。不得不相率更瀆。伏乞亟寢敍用之命。批以。何如是煩請乎。
정조 9년 · 강
命藥房提調持湯劑入侍。
정조 9년 · 강
遞承旨李亨逵。以李聖圭代之。
정조 9년 · 목
敎曰。都承旨許遞。前望單子入之。
정조 9년 · 강
分揀司鑰姜鳳喆。
정조 9년 · 목
因差代手本。敎以。分揀。
정조 9년 · 강
配李奎緯于德源府。
정조 9년 · 목
義禁府啓言。奎緯德源府定配。請押送。允之。
정조 9년 · 강
照勘時囚李彥五。
정조 9년 · 목
義禁府啓言。鎭岑前縣監李彥五。莫重餉穀。反作虛錄。至於五百三十四石之多。告身盡行追奪。五年禁錮。徒三年定配。以喪前所犯收贖。私罪施行。允之。敎以。議減一等。
정조 9년 · 목
義禁府啓言。北所衛將李漢一。 部將韓世昌。守門將吳德弘。行首守門將李長春等原情。泛稱遲晩。李漢一曾經侍從。議處。韓世昌等。請刑推得情。敎以。付過放送。
정조 9년 · 강
召見惠廳堂上徐有隣于重熙堂。
정조 9년 · 목
予曰。今年病人出幕之數。比昨夏何如。 有隣曰。不及昨年之多矣。予曰。空石粥米分給等節。申飭。
정조 9년 · 강
命本閣貶目磨勘時。外任亦書等第。
정조 9년 · 목
敎曰。閣屬官外任人之貶題。上來者依例磨勘。在任所者不爲磨勘。事甚斑駁。亦欲定式而未果。外任人兼帶貶目。京司可倣之例。不一而足。此後本閣貶目磨勘時。外任亦爲書等第事知悉。
정조 9년 · 강
遣承旨。詣　宗廟　景慕宮。奉審摘奸以來。
정조 9년 · 강
命未下直守令。皆令當日辭朝。下直守令留待。
정조 9년 · 목
敎曰。左副承旨見有實★(虫+恙)。許遞。前望單子入之。
정조 9년 · 강
召見下直守令。 監印郞廳于誠正閣。
정조 9년 · 목
予曰。開印尙不始役乎。李家煥曰。來月初。可得始役矣。予曰。始作之時。必爲告知可也。紙地當出給矣。予命慶州府尹金履容曰。爾則異於他守令。故特爲賜物。下去善爲之。又命靑松府使任希敎曰。以卿宰出去。着力爲之。又命高陽郡守成雲柱曰。有 弘陵補土處。故擇而點下。下去善爲之。又謂安義縣監朴師剡[郯:I-PERSON]曰。下去何以爲之乎。師剡[郯:I-PERSON]曰。盡心竭誠爲計矣。予曰。何以則爲盡心竭誠乎。師剡[郯:I-PERSON]曰。盡心於奉公。竭誠於撫民矣。予曰。何事爲奉公。而何事爲撫民乎。師剡[郯:I-PERSON]曰。糶糴上納等事爲奉公。而恤孤周窮。爲撫民矣。予曰。奉公事糶糴上納之外。更無他事乎。師剡郯不能對。予曰。何日下去乎。師剡郯曰。七八日內。下去計矣。予曰詢問之下。焉敢糢糊而對也。師剡郯曰。明日內當下去矣。予曰。旣云明日。則復何言內。仍敎守令等曰。今番則除七事。只聽宣諭可也。近來守令下直後。每爲徐徐下去。此習誠極可駭。今番則考其到任日子。又復若前。當處分矣。爾等知悉。予曰。郭山每以無勢之人差送。故今則便成下等之窠。送舊迎新之際。殘邑之弊。不言可想。且百弊蝟集之邑。如鄭爀之類。何以做事耶。都承旨金尙集曰。聖敎誠然矣。
정조 9년 · 강
命郭山郡守鄭爀。道內守令相換。
정조 9년 · 목
敎曰。郭山以斗邑。處在孔道。百弊蝟集。而銓曹差遣。每在疲殘無履歷人。每考中下。輒在此邑。重以數遞。爲難支之一端。今見新除郡守。亦未可謂有資歷。郭山郡守鄭爀。令該曹道內守令中口傳相換。仍令當日辭朝。
정조 9년 · 강
推安義縣監朴師郯。拿處龍川府使沈★(土+省)。
정조 9년 · 목
都承旨金尙集啓言。 安義縣監朴師郯。奏對之際。辭語糢糊。請推考警責。從之。○又啓言。龍川府使沈★(土+省)。奏對之際。做錯非一。詢問之下。至稱遲晩。所見駭異。本院請推外無他罰。何以爲之乎。敎曰。身爲守令不知拜辭。且於奏對。忽稱遲晩。擧措極爲駭然。拿處。
정조 9년 · 강
吏曹判書鄭尙淳。疏陳病狀。乞解本兼諸任。賜批。
정조 9년 · 목
疏略曰。臣宿疾久益纏痼。諸症一味沈綿。醫家之論。皆以爲若不十分愼攝。則舊恙新崇。俱係不治云以此實狀。雖閑司漫局。實無供職之望。況此銓注重務。所關何如。而苟然爲虛縻之地哉。至於所帶戎垣之任。城試旣闕。而郵責不加。賓對未簉。而義分都虧。惟有早卸職務。專意療護。伏乞俯垂矜察。特解臣本兼諸任。以卒生成之澤。批以。卿其勿辭行公。
정조 9년 · 강
郭山郡守鄭爀。 祥原郡守李溏相換。 口傳也。
정조 9년 · 강
命龍川府使沈★(土+省)。拿處分揀。
정조 9년 · 목
因拿處傳旨。敎以。不足責也。此或懲勵。且人固未易知。其若誠心奉公。安知無成效。拿處姑爲分揀。使之卽爲辭朝。
정조 9년 · 강
命通編釐正。具意見草記。
정조 9년 · 목
敎曰。通編五典。皆已釐正入刻。兵典校正卷。今日始看詳。則增刪間。有合商量處。一一付籤。或墨抹以下。未知卿意何如。京官職條。納粟加資。勿許實職。此與吏曹見行之法令判異。當刪。武科新及第。自內三廳抄報本曹事。宣薦禁軍。今旣復舊設寘。雖無是也。無端抄報。事近無實。且與原典所載法今有異。亦當刪。褒貶條。居下人經二年乃敍。自是兩銓不易之例。入直條。別軍職或三員或二員。此特隨時增減。留都結陣時。受香人開陣出去。亦非續典以後新創之式。入直將校禁寢見具。犯者棍汰事。未知何時受　敎而非今用之制。禁軍試射。入直人除標信赴試。戎器點考。只送軍裝戰馬。俱非關重事件。竝當刪。符信條。守摠兩營旣無兵符。如或發兵。以標信信箭爲準。大抵守摠兩使。旣管京畿兵馬。而特因出鎭還營之遷徙無常。兵使兵符。屢經燒火。尙未改造。兩使之無符。直因未遑。非本來所無。況京畿監司以兼節度使。有兵符。獨於實兵使無之。大違法意。雖以近來斥堠傳語軍等發兵事言之。只以傳令一張擧行云。事之疏漏。莫甚於是。及今通編刊行時。依舊制造給兵符。此條刪之無妨。卿意如何。因又遍詢時任及曾任守摠使處。尾付卿意見草記。同條信箭傳命各營時。陣上勿令阻搪。亦是應行之擧。不必載錄。當刪。成籍條。黃口充定十名以上守今。十年禁錮。二十名以上。限已身禁錮。兒弱充定一名以上決杖。十名以上徒配。此條法意甚疑晦。此曰黃口。似指襁褓。兒弱似指十五歲以下。而黃口之十名充定。旣錮十年。倍此者限已身。則兒弱之二十名以上。只令徒配。此則未免太輕。兒弱則一名充定。猶且決杖。黃口則九名充定。無律名者。殊無意義。抑以黃口十名禁錮十年之語觀之。似謂充一名錮一年。此則亦未免太重。就此偏輕偏重之式。不可無別般增減之擧。卿意亦未知如何。軍器條偸取人。火藥則百斤以上。弓子則三十張以上。環刀鳥銃則三柄以上。梟示下此者回示棍配。或刑推定配云。而獨於旗鎗鉦鼓。無論多寡。皆令梟示。旗旌屬刑。鉦鼓屬名。雖曰軍器之緊重。而旗旌亦有許多種。如部司哨隊弊弊紬綿旗葉之偸竊。豈可一一梟示。況鉦鼓非獨軍門所有。至於鎗之爲器。無異於弓銃環刀。而私家自多有之。彼此用律之有限數無限數。亦未免斑駁。宜有劃一釐正。使死刑人皆曉然知之。毋至犯科。此亦詳問各營。因考定制委折。具意見論理草記。烽燧條。禁近處祈禱。犯者地方官勘律。此法原續典。俱已不現。況業祠隍廟。亦列於祠令。到今不必添載。此數語當刪。廐牧條。賞賜馬。非特敎。皆給外寺馬。似繁氄。當刪。用刑條。陞戶軍逃亡。初次棍五十。再次梟示。旣欲於再犯後梟示。則初次五十棍。殊乖傅生之意。名以五十。若不猛治。又有違於重師律之義。卿其往復訓將。更加參的定制草記。陞戶軍逃亡。猶且載錄。而元軍逃亡。初不槪見者。該營必有眩於擧行之弊。刪則竝刪。否則更定元軍逃亡之律可也。此亦爛商草記。此外又有一二增錄者。褒貶條。南行部將。以班次圖講爲等第一款載錄。則宣傳官。各操笏記講爲等第事當增。入直條。武藝出身入直于明政殿西月廊。大抵出身作隊入直。一則仰述 肅廟朝辛未。武藝別監出身。移屬局出身廳故事。一則仰述 先朝戊申。設寘禁衛出身別騎衛故事矣。至於料窠。亦從局出身中取來。自有此制之後。精兵不失。經費無損。亦可以嚴宿衛。非不恰好。而尙無稱號。只稱出身廳。不特此也。本廳隨行者。非止決科之人。自武藝廳移陞。則皆屬此廳。亦有閑散數窠。則未可謂之出身。議者或曰。親軍衛壯勇衛。皆是昔有中廢之名。就此二名中稱之爲好云。而近因通編事。取考文蹟。　宣廟朝乙未。因宿衛增寘事。抄選驍壯。名之曰武勇衛。　仁廟朝丁丑。局別將廳賜名武勇廳。今於出身廳稱號。以親軍壯勇武勇等號中擇定。及今通編刊行前。指一稱號似好。以此意。議于本局都提調大將。亦具卿意見草記。符信條。擧動時駕前駕後等處。有分付之事。以標信令箭奉行。令字必是信字之誤。蓋御前所用卽信箭。各營所用卽令箭。名目顯異。雖是續典。字句不可不釐改矣。命召密符。通符及宣傳標信。　慈殿慈旨。內殿內旨。東宮徽旨。嬪宮內令。世孫宮懿旨。旣皆載錄。則如京外兵符大將牌。傳令牌。 巡將衛將牌摘奸標信。各　殿宮問安標信。馬牌等各項符信。謄出軍士房政事。亦當載錄。軍器條。巡視令旗緞色。東宮聽政後所用。亦當增錄。今此云云。不過驟看呼寫者。外此釐正處。亦具意見草記事。監印郞廳傳諭于總裁大臣
정조 9년 · 강
遞差承旨徐有成。以李集斗代之。
정조 9년 · 목
敎曰。該房事。極爲駭然。當該承旨遞差。
정조 9년 · 강
召見藥房提調鄭民始于重熙堂。
정조 9년 · 목
予曰。今日則何以早進乎。民始曰。見今臣之親病。私情悶迫極矣。而以副提調姑未出。不得已仕進矣。
정조 9년 · 강
遞藥房提調鄭民始。以徐有隣代之。
정조 9년 · 목
敎曰。 提調以親病。勢難供劇云。許遞。前望單子入之。待下批牌招監煎。
정조 9년 · 강
召見藥房提調徐有隣于重熙堂。
정조 9년 · 목
予命進湯劑。○予曰。注書出去。朱子語類初卷及性理大全目錄卷持入。予曰。性理大全。 玉堂有幾件乎。出去知入。假注書朴能源回奏曰。此册卽完營印來者。而只有此御覽册一件矣。
정조 9년 · 강
命進御淸暑六和湯本方中。減黃連五分。一貼煎入。 榻敎也。
정조 9년 · 강
命近仗軍士五名。劃送政院。
정조 9년 · 목
注書尹行任啓言。臣於昨年。以本院近仗軍士名色則寘之。只按籠等本名色劃送事。筵稟定奪。別單啓下矣。近考事例。以近仗軍士名色。取以補院用者。已至數百年所。昨年寘之之請。蓋緣臣初入。未諳而然。誠不勝惶恐。而旣知之後。不可因循以致院用之日就苟簡。事旣仍舊。數非刱新。近仗軍士五名劃送本院之意。分付該曹似好。故敢達矣。從之。
정조 9년 · 강
遞承旨趙時偉李祖承。以徐龍輔趙尙鎭代之。
정조 9년 · 목
敎曰。左承旨右副承旨。聞有實★(虫+恙)。許遞。前望單子入之。又敎曰。新除授承旨。牌招察任。
정조 9년 · 강
召見承旨李集斗于重熙堂。
정조 9년 · 목
予曰。待雨稍歇。右承旨進詣　永禧殿。奉審滲漏處以來事分付。
정조 9년 · 강
命各司貶坐頉草記勿捧。
정조 9년 · 목
敎曰。豈必申飭然後爲之。今番則各司貶坐。無或以頉草記來呈事。預爲分付。 政院亦勿捧入。領府事所帶衙門貶坐。勢難爲之。此則循例頉稟事分付。
정조 9년 · 목
敎曰。當暑滯囚可悶。禁府時囚。今日捧供。待判下。以草記照律。
정조 9년 · 강
召見承旨李聖圭。安聖彬于誠正閣。
정조 9년 · 목
予謂聖彬曰。　永禧殿雨漏處何如。而得無新漏之處乎。聖彬曰。臣俄者承命奉審。則曾前雨漏爲四處。而第　三室第　四室南楹交會處雨漏。而餘外三處。無滲漏之患。其漏處可木尺許。而仰土塗灰。頗缺落矣。予謂聖圭曰。承旨年紀幾何。聖圭曰。臣今年爲五十四歲矣。予曰。登科在何年。而其時年幾何。聖圭曰。癸酉登科。伊時年爲二十二矣。予曰。予在幼少時。見承旨在院。可想其久矣。初入銀臺及爲知申。在何歲乎。聖圭曰。臣於甲申爲承旨。庚寅陞嘉善。癸巳進宴時。臣父以司饔檢擧提調資窮。臣乃代加陞嘉義。爲都承旨矣。予謂聖彬曰。承旨之父。近來筋力何如。聖彬曰。臣父年來不甚病損矣。予曰。如爲判義禁則可以行公乎。聖彬曰。似難行公矣。予曰。八十三歲人。筋力尙强健。誠稀貴矣。顧謂聖圭曰。先卿若在世。則年記當爲幾何。聖圭曰。臣父如在。則今當爲八十七歲矣。予曰。承旨與左副年紀孰多。聖圭曰。臣與安聖彬同甲矣。予曰。先卿與左副之父年紀不甚間闊。而承旨年紀又相似。不偶然矣。先卿屢經提調。各司提調。無未經者乎。聖圭曰。數三提調外。皆是曾經矣。予曰。亦經校書提調乎。聖圭曰。然矣。予曰。校書提調。非文任不爲。而先卿爲之。誠壯矣。李禹圭爲守令善治云。亦甚可尙矣。聖圭曰。臣弟居官無以踰人。而字牧之任。人或稱以善治矣。仍奏曰。臣與藥房都提調金尙喆爲友壻。副提調之任。在所當遞。故敢達矣。
정조 9년 · 강
命承旨兼帶藥房提擧許遞。
정조 9년 · 목
敎曰。今聞都承旨言。與藥院都提調有友壻應避之嫌。不得行公云。都承旨兼帶副提擧許遞。前望單子入之。
정조 9년 · 강
命朴吉源趙重鎭。都政時守令擬入。
정조 9년 · 목
敎曰。本府本曹。各年許多獄案。編摩之役甚鉅。而屢朔效勞。事功易就。宜有酬勞之擧。都事朴吉源陞六。 正郞趙重鎭陞敍。竝令今番都政調用。該府該曹書寫下吏。書啓待啓下。令該曹施賞。仍敎曰。朴吉源趙重鎭。雖未經守令講。都政時。守令擬入事分付。
정조 9년 · 강
召見藥院提調徐有隣于重熙堂。
정조 9년 · 목
敎曰。提調持湯劑入侍。
정조 9년 · 강
命進御淸暑六和湯。前方中加黃連五分煎入。榻敎也。兼春秋承膺祚。以左議政洪樂性附奏啓。
정조 9년 · 목
書啓以爲臣敬奉聖諭。馳往傳諭于會賢坊越邊契左議政洪樂性所住處。則以爲蹙伏俟勘之中。史官儼臨。口布聖敎。益不勝惶隕震懍。 同知攸對。臣之向日次對之冒萬死出令進參。實爲急於二十五日聯箚批旨中不敢承聞之敎反汗之請也。明日次對之不敢出令。實爲晦日聯箚批旨中二字嚴敎。雖蒙反汗之恩。不勝感祝。而至於二十五日嚴批。仰陳筵席。未蒙體諒。附奏承宣。終靳諭音。雖不敢更事煩聒。而情踪轉益危蹙。獨自揚揚冒進於公朝之會。有非臣分之所敢出故也。觸事昏錯。仰勤俯問。伏地震越。惟願速被嚴譴云矣。
정조 9년 · 강
命承膺祚拿處分揀。
정조 9년 · 목
敎曰。觀此大臣書啓措語。必因史官誤傳之致。當該傳諭進去史官拿處。更令他史官傳諭。○因拿處傳旨。敎以。分揀。
정조 9년 · 강
兵曹以姜德輝珍島郡充軍啓。
정조 9년 · 강
同副承旨李集斗。疏陳應避之嫌。乞遞。踏啓字。
정조 9년 · 목
集斗與右副承旨趙尙鎭。有內外從應避之嫌也。
정조 9년 · 강
命時囚孫相龍議處。
정조 9년 · 목
禁府啓言。前兵使孫相龍原情。泛稱遲晩。臺疏中所論諸條。漫漶納供。所當請刑。曾經閫帥。且有捧供待判下。以草記照律之命。請待判下擧行。敎以。議處。
정조 9년 · 강
罷承旨李集斗職。
정조 9년 · 목
敎曰。同副承旨以僚員應避。俄於陳疏之後。原疏踏下。槪令下該曹稟處。且有疏批依例頒布之命。而不待該曹回啓判下。徑先出去。無端以遞差樣捧傳旨。擧措極爲率爾。原傳旨勿施。況批答從中不頒。後弊所在。不可無飭。當該承旨李集斗罷職。
정조 9년 · 강
以尹承烈爲大司憲。元啓英爲執義。吳著許晊爲掌令。尹致性權中憲爲持平。曺遠振爲大司諫。李東郁爲司諫。金東淵爲獻納。徐有鍊趙衍德爲正言。
정조 9년 · 목
敎曰。兩司俱未備員。後日次對。無以請牌云。在外及疏批未下人許遞。與未差之代。前望單子入之。
정조 9년 · 강
命明日次對。來會與否。往問大臣家。
정조 9년 · 목
敎曰。明日次對。不爲出令云。招致備郞。來會與否。使之往問大臣家。來奏。
정조 9년 · 강
命抄啓文臣初次課講講義條對。
정조 9년 · 목
敎曰。甲辰選抄啓文臣講義。初則論語。至今朔再次分排條問矣。更思處暑在來月念後。初次勢將在家條對。 堯曰一篇。以七月朔初次課講講義條對事。令文臣知悉。
정조 9년 · 목
予命今日次對爲不爲。問于該房承宣以入。假注書朴蓍壽回奏曰。問于大臣。則答以方在惶蹙中。不知所措云矣。予曰。豈以私事往復入稟乎。當該承旨遞差。
정조 9년 · 강
命賓廳頉稟勿施。
정조 9년 · 목
因賓廳頉稟。敎以。已命來會。此啓辭勿施。
정조 9년 · 강
事變假注書李宗烈。以左議政洪樂性附奏啓。
정조 9년 · 목
書啓以爲。臣敬奉聖諭。馳往傳諭于會賢坊越邊契左議政洪樂性所住處。則以爲。俄於史官之回。冒死附奏。略暴衷懇。而辭不達意。未蒙俯燭。史官又復辱臨。再宣聖敎。益不勝惶懍。罔知攸措。後箚嚴批。雖蒙改書之命。前箚嚴批。尙未蒙反汗之恩。惟當縮伏訟愆。只俟嚴譴之遄降云矣。
정조 9년 · 목
政院啓言。左議政洪樂性。以恩批鄭重。惶感無地。有罪未勘。轉益震懍。走伏金吾門外。恭俟鈇鉞之誅云。仍納命召。何以爲之。敎以。旣稱恩批。又何胥命。卿之處義。實所莫曉。安心勿待命事。更遣史官傳諭。仍傳命召。又啓言。卽者左議政洪樂性。罪負自如。終未蒙勘。雖承勿待命之敎。情踪惶蹙。轉動無路。仍爲胥命。恭俟嚴誅云。仍納命召。何以爲之。敎以。安心勿待命事。遣史官傳諭。仍傳命召。
정조 9년 · 강
左議政洪樂性陳箚請勘。賜批。
정조 9년 · 목
箚略曰。臣於昨日。隨諸大臣後。猥陳聯籲。略暴危懇。冀蒙重勘。而恩批鄭重。曲示開導。逬還私次。縮伏俟命。乃於翌朝。承宣儼臨。誕敷聖諭。俾達衷情。臣於是戴罪含恩。冒死附奏。不意二字改下之命。逈出常格。曲遂微諒。瞻望雲天。惟有感淚之被面。第臣前後辜犯。難以一二數。固不敢以一時之開釋。二字之收還。爲晏然自贖之計。而矧惟廿五日聯箚批旨中數句。終非臣子之所敢承受。雖緣義分。不敢更事煩瀆。而泥首席藁。直欲溘然而不可得也。今日卽賓對日次。而備郞傳宣聖敎。繼以史官再勤俯詢。徊徨跼縮。罔知攸措。惟有亟被威罰。以安私分。批以。啓語箚辭。俱甚過中。卿其安心勿辭。卽爲造朝。仍行次對。仍命遣史官傳諭。
정조 9년 · 강
許施杆城等邑移轉各穀換作之請。
정조 9년 · 목
左議政洪樂性啓言。卽見原春監司李時秀狀啓。則枚擧杆城兼任高城郡守李趾光。通川郡守金東鎭。歙谷縣令張漢喆牒呈。以爲嶺東諸邑。畓多田少。年麥黍粟之農。比他處絶罕。昨今兩年移轉之穀。若以本色還捧。則不但遠涉關嶺。販貿場市之爲難。荐歉之餘。雖曰土産。尙患難辛。而況此不宜土之穀。有難責徵。三邑移轉各穀二千二百九十石零。依準折換作。俾除民弊事。請令廟堂稟旨分付矣。嶺東諸邑之荐被慘歉。實是挽近所無。昨年年事。雖曰差勝。瘡痍甫起。民力未舒。不宜土之穀。有難强令責納。其在軫恤之政。宜有曲施之擧。而今此代穀之請。亦多已例。使之依狀請施行。而待秋着意準捧。俾無泛忽之弊事。請一體分付。從之。
정조 9년 · 강
飭嶺南漕船差員不勤之弊。
정조 9년 · 목
左議政洪樂性啓言。正言鄭觀輝上疏批旨。有令廟堂稟處之命矣。卽見其疏本。則其一。近年以來。漕法漸弛。差員未盡檢束。沿海官吏。不善護送。許多敗船。半是沙格偸弄之致。而官長則雖或論罪。沙格便從輕勘。嚴飭方伯守宰。擇送沙格。堅緻船裝。指導等節。無或懈弛事也。漕轉事。前後申飭。何等嚴明。而挽近以來。臭載相續。國穀之耗損。沿民之貽弊。誠如臺臣所論。裝發之際。擇送沙格。護送之時。務盡審愼。無或如前疏忽之意。嚴飭諸道道臣。而以今年言之。兩湖私船及隊船之初運上來者。擧皆無弊。而嶺南漕船之沈沒。至於三隻之多。當初科條。不啻嚴密。而法久弊生。至於此極者。苟究其故。專由於沙格之不擇。差員之不勤。雖以船隻言之。當其改槊改造之日。奸僞層出。不能堅緻。其何以任重駕海。萬全不敗乎。各項差員。雖已從輕重處分。更以別般嚴束之意。請措辭關飭於嶺南道臣。俾有實效。從之。
정조 9년 · 강
命文武虛司果四窠調用後。甄復人一窠調用。爲定式。
정조 9년 · 목
左議政洪樂性啓言。鄭觀輝上疏。其一。文蔭武之出六未付職者。次次收用。誠爲美規。而至若年久罷散。未蒙甄錄者。較彼虛司果之類。不啻爲幾十倍。而銓曹拘於近例。不爲甄復。其在疏滯之道。何必區別彼此之間乎。申飭兩銓。付職及收復。參互竝行。俾無偏廢事也。文蔭武甄復人。參互收用事。蔭官則承傳出六。幾皆收用。此後自當循例甄復。而至於文武。或以登科前五十。登科後十年。或以南行宣傳官登科。軍門仕滿出六。虛司果之類。殆無虛歲。若待盡用後甄復。則便同河淸。向來以此事惻怛之敎。至今莊誦。而若無限定。只令間間收用。則虛司果之反致積薪。在所當念。臣意則毋論文武。虛司果四窠調用後。甄復人一窠調用爲定式。則虛司果無積滯之弊。甄復人有疏通之路。請以此分付兩銓。從之。
정조 9년 · 강
景慕宮使令料布。命依例磨鍊。守僕加料。以戶曹奴婢移劃。
정조 9년 · 목
判尹鄭昌聖啓言。　景慕宮都提調提調別設之後。凡百擧行之際。下隸每患不足。使令二名加出之意。前己仰稟矣。料布依例磨鍊事。分付戶兵曹。加出守僕等。每朔加料。當依例上下。而無他推移之道。戶曹奴婢限五十口。請更爲移劃。從之。
정조 9년 · 강
命監印廳印信依前取用。
정조 9년 · 목
判尹鄭昌聖啓言。監印廳旣設之後。凡諸工匠付料等事。必有踏印文移。然後各司可以擧行。禮曹印信一顆。請依前取用。從之。
정조 9년 · 강
命密陽舊還替納人李景尹加資。
정조 9년 · 목
副司直徐有隣啓言。頃因密陽民人上言批旨。本府前五衛將李景尹舊還替納與否。往復前監司李秉模處。則以爲該府以李景尹昨冬舊還一千餘石替納事。果爲論報。而狀聞請賞。旣無其例。以還朝陳達之意。有所論題矣。今此民人輩。藉此題辭。至煩天廳者。誠極猥越。而本事則旣有該府所報。別無更爲探問之事云矣。李景尹癸卯甲辰兩年補賑。已過千包。至蒙陞秩除職之典。而昨冬舊還替納之數。又過千包。前道臣之論報。若是丁寧。其在激勸之政。合有褒賞之道。而事係恩典。不敢擅便。敢達矣。敎以。朝家恩賞。豈惜於此等之人。加資。
정조 9년 · 강
東關王廟節祭。命兼告由。
정조 9년 · 목
禮曹判書金履素啓言。　東關王廟待晴修改事。向承下敎。而雨意尙未快晴。節祭亦且不遠。請節祭時兼告由。仍行修改。從之。
정조 9년 · 강
遞右捕將李柱國。 左捕將李敬懋。
정조 9년 · 목
左議政洪樂性啓言。捕盜大將李柱國。病未蘇完。所帶職務。亦多相妨。捕將之任。請今姑許遞。從之。○敎曰。左邊捕盜大將李敬懋。一體許遞。
정조 9년 · 강
命當該中官。令內侍府嚴勘。
정조 9년 · 목
敎曰。禮曹公事。混踏啓字。當該中官。令內侍府嚴勘。原公事啓下爻周。以此判付。更爲頒布。
정조 9년 · 목
敎曰。當暑滯囚可悶。時囚今日捧供。
정조 9년 · 강
命訓局逐朔捧下。從事官別修成冊。
정조 9년 · 목
訓將具善復啓言。訓局與他營有異。一年捧上。僅當一年用下。故凡干上下之時。大將雖審手決。從事官有若軍中御史。考其手決。新營移送。春秋　陵幸與軍中行用燭價別有不緊閑漫處。則據理防塞。自是美規。而近來從事官。以其遞易之頻數。實難遵守。申飭來效。逐朔捧下。皆是從事官照管擧行者。原會計冊外。別修等內成冊。而該色從事官有故。或他色從事官代監之時。亦修成冊。以爲交替時傳掌之地。則實是綜核之政。亦有益於典守之道。自今番從事官爲始。定式遵行似好。故敢達矣。從之。
정조 9년 · 강
遞判義禁趙㻐。
정조 9년 · 목
敎曰。政官牌招開政。又敎曰。判義禁趙㻐聞有實★(虫+恙)。許遞。其代今日政擬入。
정조 9년 · 강
以趙圭鎭爲左捕將。李漢昌爲右捕將。
정조 9년 · 목
政院啓言。左捕將李柱國。右捕將李敬懋許遞事。命下矣。在前如此之時。有曾經大將兼察之例。今番則何以爲之。敎以。前望入之。待下批牌招。
정조 9년 · 강
有政。吏曹判書李命植。參判沈豐之進。
정조 9년 · 목
以洪明浩曺遠振爲承旨。趙弘鎭爲副應敎。申耆爲校理。權裕徐美修爲副校理。洪檢爲禮曹參判。安★(人+集)爲判義禁。林道浩爲茂長縣監。
정조 9년 · 강
遞承旨曺遠振。
정조 9년 · 목
敎曰。在外承旨許遞。
정조 9년 · 강
分揀備郞李尙岳。